**Condamnare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ninge peste pragul primăverii mele

Şi aud oftatul fugilor căzuţi,

Ninge cu păcate şi cu praf de stele

Peste îngeri palizi, peste deţinuţi.

Prizonieri în inimi ne purtăm de-o vreme,

Condamnare dulce sau blestem amar,

Toarcem vise albe, depănăm pe gheme

File de poveste şi-n dicţionar

Strângem puritatea clipelor acestea...

Ce să-ţi spun, iubite, ninge inutil,

Roagă tu poştaşul să-mi aducă vestea

C-o să vii în prima noapte de april.

- Ninge cu magnolii, floarea mea din vis,

Și poteca-i albă, plină de petale,

Drumul șerpuiește către Paradis,

Simt de-aici aroma dulce-a gurii tale.

Condamnați de unii, răsfățați de zei,

Prinde-mă de mână să fugim departe,

De îmi luminează calea ochii tăi

Pot gusta iubirea, chiar și după moarte.

Vine iar poștașul să-mi aducă vești

Că m-aștepți pe malul cu poeme-albastre,

Iar de-mi spui, minune, că mă mai iubești,

Fie primăvara vremea nunţii noastre.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016